  Анжелика Тихонова корреспондент Удмуртиысь сизьым ёросъёсысь эшшо 11 кутскись фермеръёслы «Агростартап» конкурс улсын коньдонэн юрттэт сётозы. Со понна элькун коньдэтысь ватсаса 30,1 миллион манет висъязы, ивортӥз гурт возёсъя но сиён-юонъя министерстволэн пресс-службаез. Грант басьтозы: Александр Бичурин, Пичи Пурга ёрос (ыж вордон); Александр Гарасимив, Дэри ёрос (тылобурдо вордон); Евгений Ермолович, Сарапул ёрос (будос будэтон); Валерий Загребин, Якшур-Бӧдья ёрос (картофка будэтон); Игорь Коростин, Каракулино ёрос (теплицаын будос будэтон); Майя Полунина, Вотка ёрос (емыш будэтон, боры); Люция Мингазетдинова, Пичи Пурга ёрос (теплицаын будос будэтон); Ильдар Хакимянов, Сарапул ёрос (будос будэтон); Ирина Овчинникова, Дэри ёрос (теплицаын будосъёс будэтон); Надежда Шадрина, Кияса ёрос (тылобурдо будэто); Василий Чернышев, Дэри ёрос (будосъёс будэтон). Али соосын тупанкылъёс юнмато. Пусъём, 2021-тӥ арын куарусёнэ «Агростартап» конкурс улсын оглом 79,6 миллион манет тыр 22 грантъёс сётӥзы ни вал. Али соосты басьтӥсьёс ужзэс азинтон бордын тыршо. Озьы, Сьӧлта ёросысь Павел Обухов 3 миллион манет грантэзлы Нижний Новгород улосвылысь 100 йыр кечъёс, йӧл кыскон тӥрлык но йӧлэз сӥятӥсь танк басьтӥз ни. Со ёросазы кеч вордон борды басьтӥськем нырысетӥез фермер луэ. Пичи Пурга ёросысь Игорь Поздеев йӧл поттыны пудо вордон борды басьтӥськиз. 5 миллион манет тыр грантсэ 18 йыр ветылъёс, сиён люкылӥсь миксер, МТЗ трактор но фронтальной погрузчик басьтыны быдтӥз. Можга ёросысь Екатерина Сари-Меликян сизьым огмет машинаос но агрегатъёс басьтӥз ни: трактор, погрузчик, пресс-подборщик, мажес, сиён люкылӥсь миксер но мукет. Кылемзэ коньдонзэ сӥлё выжыысь 50 ошпиос басьтыны кутоз. Алнаш ёросысь Владимир Сергеев 15 миллион манет грант утӥз. Соин экскаватор-погрузчик но кунян ваён юрт басьтӥз. Тупатъян ужъёс бере отчы сӥльлы будэтоно пудоез интыялозы. Оглом туэ фермеръёслы но гурт возёс кооперациослы 334,3 миллион манет тыр юрттэт висъязы. Грантъёсты но субсидиосты, кылем арын сямен ик, вить ӧръя сётъязы.  Тодэ вайытом, Удмуртиын «Фермерлэн школаез» ужзэ азьланьтӥз, таяз радэ отчы пыриськисьёсты сыр лэсьтыны но карын фермер луыны дышетозы.  Тегъёс: Ижкар Удмуртия гуртвозёс субсидиос фермеръёс коньдон гуртвозёсъяминистерство  